Úrad vlády  SR	Na rokovanie vlády SR
Sekcia hospodárskej politiky	dňa 10.4.2002
	k číslu: 1834/2002
	k bodu: 12

S t a n o v i s k o

k Analýze súčasného sociálneho systému a návrh opatrení na zvýšenie motivačných prvkov k hľadaniu a udržaniu zamestnania
Nové znenie
______________________________________________________________________

	I.

Materiál predkladá minister práce, sociálnych vecí a rodiny SR na základe uznesení vlády SR č. 363/2001 a 1099/2001. Obsahuje návrh záznamu z rokovania vlády, predkladaciu správu, Analýzu a návrh opatrení, prílohy,  komuniké.

Analýza sa sústredila na oblasť vytvárania nových pracovných miest, oblasť flexibility a kvality pracovnej sily, nelegálnu prácu, možnosti uplatnenia slovenskej pracovnej sily na zahraničných trhoch práce, efektívnosť a primeranosť sociálneho systému a v závere textovej časti obsahuje návrh opatrení.

Rozsiahla prílohová časť obsahuje dokumenty (resp. výňatky z dokumentov), ktoré boli na základe príslušných uznesení vlády pôvodne vypracované ako samostatné návrhy. Sú nimi Odpočet plnenia uznesení č.363/2002 a 366/2001, sektorový operačný program Ľudské zdroje, Analýza rozdielov medzi skutočnými a oficiálnymi príjmami, výňatok z návrhu Národného akčného plánu zamestnanosti. Záverečnou 8. prílohou je Prehľad opatrení navrhnutých Kanceláriou podpredsedníčky vlády SR pre európsku integráciu, Kanceláriou podpredsedu vlády SR pre ľudské a menšinové práva a regionálny rozvoj a ministerstvami.

Navrhuje sa, aby vláda zobrala predloženú analýzu na vedomie v zázname z rokovania.

		II.

Medzirezortné  pripomienkové konanie k predloženej analýze sa neuskutočnilo s odôvodnením, že rezorty spolupracovali na príprave opatrení, obsiahnutých v analýze. 

		III. 

Pôvodné znenie analýzy prerokovala PEM 14.1.2002 a vzniesla výhrady najmä k tomu, že analýza, ktorá síce pomenovala viaceré problémy sociálneho systému, neznamená pre riešenie problémov sociálneho systému žiadny reálny prínos, pretože potrebné konkrétne opatrenia neboli sformulované, navyše analýza bola prezentovaná ako informatívny materiál, ktorý by mala vláda len zobrať na vedomie v zázname z rokovania. 

Na rokovaní dňa 6.2.2002 vláda analýzu neschválila a vrátila ju predkladateľovi na dopracovanie. 

Prvoradým pre posúdenie do akej miery analýza splnila požiadavky vlády a Porady ekonomických ministrov je vyhodnotenie, či obsahuje také konkrétne vecne a časovo ohraničené opatrenia (premietnuté do návrhu uznesenia vlády), ktoré zefektívnia sociálny systém tak, aby sa záujem určitej skupiny ľudí o zamestnanie  neznižoval, naopak, aby motivácia hľadať a udržať si zamestnanie vzrástla.

Možno konštatovať, že dokument sa odvoláva na mnohé opatrenia, ktoré viac či menej ovplyvňujú oblasť sociálneho systému, a ktoré už vyplývajú z iných vládou schválených návrhov a uznesení. Ďalej uvádza opatrenia reagujúce na odporúčania medzinárodných inštitúcií a nakoniec v prílohe č.8 obsahuje rad opatrení ako príspevok jednotlivých rezortov. 

 Na základe odporúčaní Svetovej banky sú na str. 15-20 uvedené opatrenia, ktoré sú zamerané na zvýšenie dopytu po pracovnej sile, na zosúladenie dopytu a ponuky práce a na zvýšenie ponuky práce a zníženie demotivácie vytváranej koncepciou systému sociálnej siete. Opodstatnené je  však namietať proti záverečnému tvrdeniu o tom, že nie sú vytvorené legislatívne a systémové podmienky pre realizáciu opatrení, že ich bude možné vytvoriť až v roku 2003 v nadväznosti na prístupový proces. Vo veľkej miere sa totiž nejedná o nové, neznáme problémy, na mnohé z nich sa poukazuje dlhšiu dobu, mnohé  rezonovali aj vo viacerých iných súvisiacich dokumentoch. Ako príklad možno spomenúť zavedenie súbehu nízkej mzdy a dávok sociálnej pomoci alebo podpory v nezamestnanosti, súbeh dávky počas začínajúcej podnikateľskej činnosti a ďalšie námety smerujúce k zefektívneniu systému poskytovania sociálnych dávok,  námety pre riešenie dlhodobo nezamestnaných, opatrenia v daňovom systéme a viaceré iné.

Kancelárie podpredsedov vlády a jednotlivé rezorty navrhli viaceré opatrenia, čiastočne ovplyvnené vecnou príslušnosťou rezortov.  Tieto návrhy mali byť posúdené a vyhodnotené v kontexte s ostatnými opatreniami tak, aby výsledkom bol konzistentný návrh opatrení so stanovenými termínmi plnenia a tento bol premietnutý do návrhu uznesenia.

Problematike nelegálnej práce  je venovaná samostatná časť analýzy, ktorá však neprináša žiadne nové zistenia, opakujú sa tie, ktoré obsahuje Informačná správa   o vyhľadávaní a potieraní nelegálnej práce za II.polrok 2002, ktorá sa predkladá na rokovanie vlády samostatne. 

Odpočet plnenia úloh uznesení vlády SR č.363/2001 a 366/2001 k 31.12.2001 svedčí o istej miere formalizmu pri plnení uznesení zameraných na znižovanie nezamestnanosti a nelegálnej práce.  Zapojenie samospráv,  zvýšenie flexibility trhu práce, objektivizácia evidencie nezamestnaných, motivácia k zamestnaniu a k samozamestnávaniu, jednotný systém výberu príspevkov na nemocenské poistenie, dôchodkové zabezpečenie a poistenie v nezamestnanosti,  úpravy pracovnoprávnych predpisov, zákon o nelegálnej práci a ďalšie legislatívne opatrenia pre zefektívnenie kontroly a elimináciu nelegálnej práce – to boli hlavné oblasti, na ktoré bola zameraná pozornosť menovaných uznesení vlády. Z hodnotenia plnenia úloh síce vyplýva, že úlohy sa formálne splnili (predložením materiálu na rokovanie vlády, podpísaním dohody, organizačnými zmenami a pod.), ale reálny efekt pre zníženie  nezamestnanosti nie je uspokojivý. 

Podobný rozmer má i  predložená analýza, ktorá je síce veľmi rozsiahla a obsahuje rad podnetných návrhov, ale jej akčná  schopnosť je  minimalizovaná tým, že je posunutá do roviny informácie, ktorú by mala vláda len vziať na vedomie. Dodávame, že Národný akčný plán zamestnanosti na roky 2002 a 2003, ktorý venuje pozornosť téme motivácie hľadať a udržať si zamestnanie v niekoľkých svojich opatreniach, tiež nestanovuje konkrétne termíny pre ich plnenie.  Alternatívou by mohlo byť doplniť termíny v tomto akčnom dokumente.

Vláde SR odporúčame, aby pri prerokúvaní analýzy prihliadla na pripomienky v stanovisku. 

Bratislava  8.4.2002